Kent Kirk

Kent Sand Kirk (født 1948) er en dansk politiker og forretningsmann innen fiskeri og sjøfart. Han var medlem av Europaparlamentet fra 1979 til 1984, medlem av Folketinget fra 1984 til 1998 og Danmarks fiskeriminister fra 1989 til 1993. Han representerte Det Konservative Folkeparti.

Familie og yrke som fisker 
Han vokste opp i den travle fiskerihavnen Esbjerg i Vestjylland. Faren, Sand Kirk, var fiskeskipper, og moren Brynhild, født Eidesgaard, kom fra en fiskerfamilie på Færøyene. Kent Kirk og Jóannes Eidesgaard, som er tidligere folketingsmann for Færøyene, er søskenbarn.

Kirk-familien tilhørte indremisjonen, som hadde mange tilhengere blant fiskerne i Vestjylland.

21 år gammel kjøpte Kent Kirk sin første fiskeskøyte. Han ble en av Esbjergs mest fremgangsrike fiskeskippere og snart formann i det lokale fiskerlaget.

I 1983, da Storbritannia trosset EFs felles fiskeripolitikk, utvidet sin fiskerigrense i Nordsjøen og nektet danske fiskere å fiske i sine farvann, la Kirk ut med sin egen fiskeskøyte med journalister om bord. Han ble oppbragt av Royal Navy, men fikk medhold i sin sak i EF-domstolen. Saken ble mye omtalt og gav ham tilnavnet «Kaptein Kirk».

Lynkarriere og fall som politiker 
Kirk meldte seg inn i Det Konservative Folkeparti i 1974.

Ved det første direkte valget til Europaparlamentet i 1979 stilte 30 år gamle Kirk som kandidat. Det Konservative Folkeparti fikk to mandater. Det første gikk til den tidligere partilederen Poul Møller, det andre gikk mer overraskende til Kirk. Han tok sete i den kristendemokratiske partigruppen, der han var nestformann fra 1981 til 1984. Han var medlem av parlamentets landbruksutvalg.

I 1984 ble Kirk valgt inn i Folketinget fra Ribe amtskrets. Han ble politisk ordfører (talsmann) for den konservative folketingsgruppen i 1987 og fiskeriminister i Poul Schlüters tredje regjering i 1989. Kirk fremførte regjeringens politikk på, bedømmer en politisk journalist, «en sjarmerende og til tider ganske frekk måte».

Schlüter utskrev folketingsvalg i 1990, etter at forhandlingene om statsbudsjettet brøt sammen. Kirk fortsatte som fiskeriminister i Poul Schlüters fjerde regjering, som gikk av på «tamilsaken» i 1993. Kirk gikk så tilbake til Folketinget, der han ble de konservatives EU-politiske talsmann.

Det fikk politiske konsekvenser for Kent Kirk at han og fetteren Kaj i 1993 hadde solgt et inaktivt aksjeselskap til «en beryktet selskapstømmer». Kent og Kaj Kirk ble frikjent i Østre Landsret, som mente at de hadde handlet i god tro.

Kirk ble ikke gjenvalgt til Folketinget i 1998, og ble heller ikke valgt inn i Europaparlamentet i 2004, men satt fra 2005 til 2009 som medlem av regionrådet i Region Syddanmark.

Kirk har fortsatt som gründer og investor innen maritim sektor. Det mest kjente foretaket er offshorerederiet Esvagt, som han var med på å etablere i 1981, som en måte å skaffe arbeid til tidligere fiskere i Esbjerg. Han solgte seg ut i 2015.

Referanser

Litteratur 

Danske fiskeriministre
Folketingsmedlemmer fra Det Konservative Folkeparti
Danske forretningsfolk
Dannebrogordenen
Personer fra Esbjerg